**ב"ה**

**'כי בסוכות הושבתי את בני ישראל'[[1]](#footnote-1)**

שמעון קליין

**מתי והיכן ישבו ישראל בסוכות?**

**"בַּסֻּכֹּת תֵּשְׁבוּ שִׁבְעַת יָמִים כָּל הָאֶזְרָח בְּיִשְׂרָאֵל יֵשְׁבוּ בַּסֻּכֹּת: לְמַעַן יֵדְעוּ דֹרֹתֵיכֶם כִּי בַסֻּכּוֹת הוֹשַׁבְתִּי אֶת בְּנֵי יִשְׂרָאֵל בְּהוֹצִיאִי אוֹתָם מֵאֶרֶץ מִצְרָיִם אֲנִי ה' אֱ-לֹהֵיכֶם" (ויקרא כ"ג, מ"ב-מ"ג).**

**בפסוקים אלו מצווים ישראל על הישיבה בסוכה. ייעודה של הישיבה: 'למען ידעו דורותיכם כי בסוכות הושבתי את בני ישראל בהוציאי אותם מארץ מצרים'. באילו סוכות מדובר?** מהו המועד או ההקשר בו ישבו ישראל בסוכות? יש המדברים על סוכות בהן ישבו ישראל בשנות הנדודים במדבר[[2]](#footnote-2). קשה להלום זיהוי זה בפשוטו של מקרא, מכיוון שאין ולו פסוק אחד המתאר ישיבה בסוכות במהלך נדודי המדבר. ומנגד - ישנם פסוקים רבים המתארים את העם כמי שיושב באוהלים, החל מן השנה הראשונה ועד ערב הכניסה לארץ[[3]](#footnote-3). תמוה לחשוב על אירוע שאינו חשוב דיו כדי להזכירו בכתוב, ומאידך נוסד בעקבותיו מועד חשוב כל כך כחג הסוכות.

נראה שהתיאור "כִּי בַסֻּכּוֹת הוֹשַׁבְתִּי אֶת בְּנֵי יִשְׂרָאֵל בְּהוֹצִיאִי אוֹתָם מֵאֶרֶץ מִצְרָיִם" מקפל בתוכו סיפור אחר. 'תוך כדי הוצאתכם מארץ מצרים, התחוללה התרחשות נוספת', אומר ה’, וכעת זהו הזמן להתמקד בה. מילים אלו מזמינות את הלומד אל פסוקי ספר שמות, אל תיאורי היציאה ממצרים, לזהות לצִדם התרחשות נוספת, משמעותית דיה כדי לייסד בעבורה מועד ורגל - אחד משלושת הרגלים.

בשורות הבאות נפתח את הפסוקים בספר שמות, ונבקש להבין 'מה בדיוק היה שם'?

**חנייה ראשונה**

"**וַיִּסְעוּ** בְנֵי יִשְׂרָאֵל מֵרַעְמְסֵס **סֻכֹּתָה** כְּשֵׁשׁ מֵאוֹת אֶלֶף רַגְלִי הַגְּבָרִים לְבַד מִטָּף" (שמות י"ב, ל"ח). בפסוק זה חוברות זו לזו שתי התרחשויות. היציאה ממצרים, ולצידה - החנייה הראשונה. ממצרים גורשו בני ישראל, ומיד הם נעצרים בסוכות, לאפות ולאכול את המצות[[4]](#footnote-4). האם היו בחנייה זו סוכות? מסתבר שכן. אך מתבקש הוא לקשור בין שם המקום 'סוכות' לבין סוכות שהיו מצויות בו[[5]](#footnote-5). עוד מסתבר, שהימצאותן היא שכיוונה את העם אל המקום עוד בטרם הגיעם אליו (כך עולה מן הייחוס - "סֻכֹּתָה")[[6]](#footnote-6). כאמור, כך עולה גם מפסוקי ספר ויקרא: "כִּי בַסֻּכּוֹת הוֹשַׁבְתִּי אֶת בְּנֵי יִשְׂרָאֵל בְּהוֹצִיאִי אוֹתָם מֵאֶרֶץ מִצְרָיִם", המדברים על הישיבה בסוכה כמי שהתקיימה תוך כדי היציאה ממצרים, וכמו מצביעים בכך על הסוכות בהם ישבו בעת חנייתם הראשונה[[7]](#footnote-7). מדוע ישיבה או חנייה בסוכות היא סיבה לייסודו של חג? במה חשיבותו של האירוע?

כפי שצויין, מועד הישיבה בסוכות הוא במקום חנייתם הראשונה. קודם לכן לא יכלו להתמהמה, והנה כעת הם עושים זאת: "וַיֹּאפוּ אֶת הַבָּצֵק אֲשֶׁר הוֹצִיאוּ מִמִּצְרַיִם עֻגֹת מַצּוֹת כִּי לֹא חָמֵץ כִּי גֹרְשׁוּ מִמִּצְרַיִם וְלֹא יָכְלוּ לְהִתְמַהְמֵהַּ וְגַם צֵדָה לֹא עָשׂוּ לָהֶם" (י"ב, ל"ז; ל"ט). רגע של עצירה ומנוחה, המזמן אותם לעמדה חדשה שטרם נודעו אליה.

בשורות הבאות נקרא בפסוקים ונבקש לזהות מהו טיבה של עמדה זו.

## עמדה חדשה של העם

וַיִּסְעוּ בְנֵי יִשְׂרָאֵל מֵרַעְמְסֵס סֻכֹּתָה כְּשֵׁשׁ מֵאוֹת אֶלֶף רַגְלִי הַגְּבָרִים לְבַד מִטָּף: וְגַם עֵרֶב רַב עָלָה אִתָּם וְצֹאן וּבָקָר מִקְנֶה כָּבֵד מְאֹד: וַיֹּאפוּ אֶת הַבָּצֵק אֲשֶׁר הוֹצִיאוּ מִמִּצְרַיִם עֻגֹת מַצּוֹת כִּי לֹא חָמֵץ כִּי גֹרְשׁוּ מִמִּצְרַיִם וְלֹא יָכְלוּ לְהִתְמַהְמֵהַּ וְגַם צֵדָה לֹא עָשׂוּ לָהֶם:   
וּמוֹשַׁב בְּנֵי יִשְׂרָאֵל אֲשֶׁר יָשְׁבוּ בְּמִצְרָיִם שְׁלשִׁים שָׁנָה וְאַרְבַּע מֵאוֹת שָׁנָה: וַיְהִי מִקֵּץ שְׁלשִׁים שָׁנָה וְאַרְבַּע מֵאוֹת שָׁנָה וַיְהִי בְּעֶצֶם הַיּוֹם הַזֶּה יָצְאוּ כָּל צִבְאוֹת ה' מֵאֶרֶץ מִצְרָיִם: לֵיל שִׁמֻּרִים הוּא לַה' לְהוֹצִיאָם לַה' שִׁמֻּרִים לְכָל בְּנֵי יִשְׂרָאֵל לְדֹרֹתָם:

(שמות י"ב, ל"ז-מ"ב)

בפסוקים אלו מתואר מסע העם לסוכות, ומיד לאחר מכן פותח הכתוב בסקירה מקיפה, כמו עונה לשאלה - 'אז מה היה לנו?' העובדות אינן בהכרח חדשות, אבל החידוש הוא בעובדה שמדברים עליהן. זהו הזמן לדבר על מספרים וגם להתייחס לשאלה - מי ומי ההולכים? התשובה היא: בני ישראל, גם ערב רב העולה עמם וגם צאן ובקר ומקנה. מחנה זה על תכולתו מתפנה כעת לאפות מצות, שהרי ממצרים הם גורשו ועד כה לא יכלו להתמהמה. המקרא לא מסתפק בכך, והסקירה ממשיכה בתנועה לאחור: "וּמוֹשַׁב בְּנֵי יִשְׂרָאֵל אֲשֶׁר יָשְׁבוּ בְּמִצְרָיִם שְׁלשִׁים שָׁנָה וְאַרְבַּע מֵאוֹת שָׁנָה". בכך הוא עונה לשאלה 'כמה שנים היינו שם, במצרים'? עצם היום בו הם נתונים, הופך גם הוא להיות נושא - היום שהוא מקץ שלושים שנה וארבע מאות שנה מקבל כעת משמעות היסטורית, וחשיבותו היא לה' ולישראל גם יחד: "לֵיל שִׁמֻּרִים הוּא לַה' לְהוֹצִיאָם לַה' שִׁמֻּרִים לְכָל בְּנֵי יִשְׂרָאֵל לְדֹרֹתָם".

מהו משמעותה של סקירה זו? נראה שעצירה ראשונה לאחר ה'מפץ הגדול', בו יצא העם ממצרים ב'אותות ובמופתים', מביאה אל תוך עולמם תנועת נפש חדשה. העם עוצר, מתמהמה ומתבונן במתרחש. תנועות אלו מהוות עמדה חדשה שהחנייה בסוכות אפשרה אותה[[8]](#footnote-8). עמדה זו היא חידוש ביחס ל"קוצר הרוח" בו היו נתונים בעבדות במצרים, וה"חיפזון" בו היו נתונים בשטף אירועי היציאה. כעת הם יושבים בסוכות המגלמות סוג של בית, בו הם יכולים להתמהמה, לעכל את האירועים ולהצטייד בפרספקטיבה חדשה ביחס אליהם.

עד כאן התייחסות לשלב הראשון בתיאור הישיבה בסוכות, שהנושא בו הוא - נקודת מבט חדשה על העבר ועל ההווה. בהמשך - שני ציוויים של ה' אל משה, בהם התייחסות אל העתיד. שני אלו מגלמים מזווית נוספת את העמדה החדשה בה היו נתונים משה והעם[[9]](#footnote-9).

## בחזרה אל הציווי בספר ויקרא

כעת ניתן לחזור אל פסוקי ספר ויקרא, ולזהות בהם פנים חדשות: 'בסכות תשבו שבעת ימים**" מצווה התורה, ומעניקה לישיבה משמעות: 'למען** לְמַעַן יֵדְעוּ דרתיכם כי **בסכות הושבתי** את בני ישראל **בהוציאי אותם מארץ מצרים'**. זו לצד זו מתוארות שתי פעולות: הישיבה בסוכה, וההקשר בו היא התקיימה – בעת היציאה ממצרים. הקשר זה, מצביע על יחסי הגומלין המתקיימים בין השתיים, מעין היחס שבין 'ויסעו' לבין 'ויחנו'. **יציאת מצרים** מגלמת את המעשה הא-לוהי שלווה ביד חזקה, באותות ובמופתים, ואילו **הישיבה בסוכות** מגלמת את מקום החנייה - בה ישבו, נחו, אכלו וחשו את עצמם. שתי הפעולות מיוחסות לקב"ה: "הוֹשַׁבְתִּי", "בְּהוֹצִיאִי", אך בכל אחת מהן השיוך הוא אחר: היציאה ממצרים אופיינה בנוכחות מועצמת של א-לוהים, ואילו הישיבה בסוכה התאפיינה באיפשור ובפינוי מקום לתהליכים האנושיים שהתקיימו בה[[10]](#footnote-10). לימים שתי העמדות מוצאות את ביטוין בשני חגים שונים. חג הפסח/המצות כמי שמנציח את היציאה ממצרים - "בְּהוֹצִיאִי", וחג הסוכות כמי שמגלם את התנועה הנוספת הנלווית אל היציאה - "הוֹשַׁבְתִּי", בעצירה, ובהפנמה האוצרים בתוכם את הסיפור הפנימי, התודעתי, הנחגג בחג זה[[11]](#footnote-11).

**מה בין פסח לבין סוכות?**

חג הפסח נחגג בתאריך היציאה ממצרים, ובו קיימת התייחסות למועד הקרבת הפסח, לחצות הלילה, וליציאה למחרת היום ממצרים. באירועים היסטוריים אלו הופיע הקב"ה בידו החזקה, והם מונצחים לדורות עולם. חג הסוכות לעומת זאת אינו מציין 'אירוע' היסטורי. עיתויו בחודש השביעי - תחת החודש הראשון בו ישבו בסוכות - מרחיק את הזיכרון הטקסי ההיסטורי ומזמן את האדם להתמקד בתהליכים פנימיים[[12]](#footnote-12).. דומה ששתיקת התורה בפסוקי ספר שמות מלתאר באופן מפורש את הישיבה בסוכות - מצטרפת גם היא למגמה זו[[13]](#footnote-13).

פערים נוספים בין שני החגים: בניגוד לפעולת האכילה בפסח, בסוכות האדם אינו נתבע לאיזו פעולה. המצווה היא בעצם הישיבה בסוכה, בשהייה כער או כישן. עובדה זו היא ביטוי נאמן לטיבו של האירוע המקורי: שהיית העם בסוכות, והעמדה הפנימית אליה נחשף העם. ולדורות: ייבנו ישראל סוכה - ובה תתחולל אינטראקציה בין האדם לבין המרחב בו הוא נתון - בחסותה של השכינה[[14]](#footnote-14).

מיוחד הוא הביטוי: "לְמַעַן יֵדְעוּ דֹרֹתֵיכֶם כִּי בַסֻּכּוֹת הוֹשַׁבְתִּי אֶת בְּנֵי יִשְׂרָאֵל בְּהוֹצִיאִי אוֹתָם מֵאֶרֶץ מִצְרָיִם" המדבר על ידיעה, הבנה פנימית, לא על זיכרון לאשר אירע. הדרך בה תתקיים הידיעה: בישיבה במרחב המוגן, הבית הארעי, בו תתחולל אינטראקציה בין אדם לבין הבית או המרחב בו הוא נתון. כך, ב'צאת השנה' או בחג האסיף, בתקופה המגלמת במובנים שונים את סיכום השנה, יעצור האדם, ישהה ויתבונן בהתרחשויות השנה שהייתה, במערכת החיים בה הוא נתון, ובמקומה של השכינה בכל אלו.

כאמור, לימוד זה מהווה סוג של מבוא ללימוד מעמיק במדרשי חז"ל, במשנה ובגמרא. כבר בסוגיות הפותחות את המסכת, מוצגת הסוכה כמרחב מוגן, והיא מזמנת פיענוח לתהליכים הרוחניים העוברים על האדם החוסה בצילה[[15]](#footnote-15).

1. מאמר זה עוסק בפסוקי המקרא, והוא נכתב כמבוא למשנה ולסוגיות הגמרא במסכת סוכה פרקים א' וב'. בפסוקים אלו מצווה התורה על הישיבה בסוכה, ובהם תיאור לייעודה ולמשמעויותיה הרוחניות. לימוד מעמיק בהם עשוי לשפוך אור חדש על מדרשי ההלכה, המשנה והגמרא. [↑](#footnote-ref-1)
2. **ראה לדוגמא בדברי הרשב"ם: "למען תזכרו כי בסוכות הושבתי את בני ישראל במדבר ארבעים שנה בלא יישוב ובלא נחלה ומתוך כך תתנו הודאה למי שנתן לכם נחלה ובתים מלאים כל טוב, ואל תאמרו בלבבכם כחי ועוצם ידי עשה לי את החיל הזה". אבן עזרא: "כי בסכות - שהיו עושים אחר שעברו ים סוף סוכות ואף כי במדבר סיני שעמדו שם קרוב משנה וכן מנהג כל המחנות. והנה גם זה המועד זכר ליציאת מצרים".** [↑](#footnote-ref-2)
3. **לדוגמה בסיפור המן: "זֶה הַדָּבָר אֲשֶׁר צִוָּה ה' לִקְטוּ מִמֶּנּוּ אִישׁ לְפִי אָכְלוֹ עֹמֶר לַגֻּלְגֹּלֶת מִסְפַּר נַפְשֹׁתֵיכֶם אִישׁ לַאֲשֶׁר** בְּאָהֳלוֹ **תִּקָּחוּ" (שמות ט"ז, ט"ז), דרך התיאור לאחר חטא העגל "וְהָיָה כְּצֵאת משֶׁה אֶל הָאֹהֶל יָקוּמוּ כָּל הָעָם וְנִצְּבוּ אִישׁ פֶּתַח** אָהֳלוֹ **וְהִבִּיטוּ אַחֲרֵי משֶׁה עַד בֹּאוֹ הָאֹהֱלָה" (שמות ל"ג, ח'), ועד התיאור בספר יהושע של העם הניצב בעבר הירדן כשהוא עומד לחצות אותו ולהיכנס אל הארץ "וַיְהִי בִּנְסֹעַ הָעָם** מֵאָהֳלֵיהֶם **לַעֲבֹר אֶת הַיַּרְדֵּן וְהַכֹּהֲנִים נֹשְׂאֵי הָאָרוֹן הַבְּרִית לִפְנֵי הָעָם" (יהושע ג', י"ד) וכן במקומות רבים אחרים.**  [↑](#footnote-ref-3)
4. **כעת הם אופים את הבצק שנשאו אותו עמם ממצרים: "וַיֹּאפוּ אֶת הַבָּצֵק אֲשֶׁר הוֹצִיאוּ מִמִּצְרַיִם עֻגֹת מַצּוֹת כִּי לֹא חָמֵץ כִּי גֹרְשׁוּ מִמִּצְרַיִם וְלֹא יָכְלוּ לְהִתְמַהְמֵהַּ וְגַם צֵדָה לֹא עָשׂוּ לָהֶם (שמות י"ב, ל"ט).**  [↑](#footnote-ref-4)
5. **בדומה לשם המקום 'סוכות' בספר בראשית, המשקף את העובדה שהיו קיימות בו סוכות: "וְיַעֲקֹב נָסַע סֻכֹּתָה וַיִּבֶן לוֹ בָּיִת וּלְמִקְנֵהוּ עָשָׂה סֻכֹּת עַל כֵּן קָרָא שֵׁם הַמָּקוֹם סֻכּוֹת" (בראשית ל"ג, י"ז). ועדיין קיימות שתי אפשרויות. ניתן לדבר על סוכות שהיו נתונות מכבר במקום, וניתן לדבר על סוכות שנבנו כעת על ידי בעם. אם נדמה את 'סוכות המדבר' לסוכות שבנה יעקב, אזי הציון הראשון למקום ("ויסעו מרעמסס סוכותה') הוא על שם הסוכות שנבנו בו מאוחר יותר על ידי העם. על פי זה צריך לומר שייחודו של המקום הוא בחומרי הגלם שהיו בו, מהם בנו העם סוכות.**  [↑](#footnote-ref-5)
6. **מעין ההבדל שבין הליכה 'אל הבית' וכנגד הליכה 'הביתה', או - הליכה 'אל ירושלים', וכנגד הליכה 'ירושלימה'. בשני האחרונים הה"א מציינת מגמה. ה'בית' ו'ירושלים' הם מבוקש שאליו מכוון ההולך כבר מראשית דרכו.**  [↑](#footnote-ref-6)
7. **העובדה שהמקום נקרא 'סוכות' תתפרש מעתה כציון לחשיבות הסוכות שהיו בו. החשיבות יכולה להיות בשל ערכן - הקודם לאירוע הנוכחי, והיא יכולה להיות בעקבות ישיבתם בהן ובעקבות המצווה שנקבעה לדורות. בהמשך המאמר נבקש לענות על השאלה מדוע עמעמה הפרשה את דבר קיומן של סוכות במקום.** [↑](#footnote-ref-7)
8. **על דברינו אלו נשאל: הפסוקים בפרשייה זו אמנם סוקרים את המציאות, אך לא כתוב שהעם נחשף לסקירה זו? תשובתנו לשאלה זו היא בעיקרון רחב יותר, ביחס לפסוקי המקרא: כאשר המקרא מציין עובדה בהקשר מסוים, פירוש הדבר הוא שהיא משמעותית בהקשר המדובר. ובתיאור הנדון: כאשר התורה מציינת כמה אנשים מנה העם, או מהי תכולת המחנה – תוך כדי ישיבתם בסוכות, פירוש הדבר שנושאים אלו היו משמעותיים בהקשר לישיבה זו.**  [↑](#footnote-ref-8)
9. הציווי הראשון הוא על קרבן פסח לדורות. בהתאמה לעמדת העם, המוקד בו הוא במידה רבה זהות האדם ושייכותו אל הקרבן. מי ראוי אליו ומי לא. כך בכותרת: "זֹ֖את חֻקַּ֣ת הַפָּ֑סַח כָּל־בֶּן־נֵכָ֖ר לֹא־יֹ֥אכַל בּֽוֹ" - עמדת בן נכר היא נטולת שייכות, וכמותה העבד, התושב והשכיר שלא יאכלו בו. בהמשך נדון מעמדו של הגר, ומעמדו של הערל. צלע נוספת, מזמנת את עמדת משה והעם לעומקים חדשים, והיא מוצאת את ביטוייה בתיאור הבא: **"וַיְדַבֵּר ה' אֶל משֶׁה לֵּאמֹר: קַדֶּשׁ לִי כָל בְּכוֹר פֶּטֶר כָּל רֶחֶם בִּבְנֵי יִשְׂרָאֵל בָּאָדָם וּבַבְּהֵמָה לִי הוּא" (שמות י"ג, א'-ב'). במילים אלה פונה ה' אל משה ומצווה אותו על קדושת הבכורות. בעקבות הציווי פונה משה בדברים אל העם: "וַיֹּאמֶר משֶׁה אֶל הָעָם..." (שם, ג'). אילו נשאל לומד - 'מה עשוי להיות תוכן דיבורו של משה אל העם?' דומה שתשובתו הייתה פשוטה ובהירה: ה' ציווה את משה לקדש כל בכור, ומצופה שמשה יעביר את המסר כמות שהוא אל העם. אכן, משה מדבר עם העם בנושא המדובר, אלא שבשונה מן המצופה הוא פותח בנאום "זָכוֹר אֶת הַיּוֹם הַזֶּה אֲשֶׁר יְצָאתֶם מִמִּצְרַיִם מִבֵּית עֲבָדִים כִּי בְּחֹזֶק יָד הוֹצִיא ה' אֶתְכֶם מִזֶּה וְלֹא יֵאָכֵל חָמֵץ" (שם, שם). בנאומו הוא מדבר על חמץ ועל מצה, על הגדה לבן ועל אות וזיכרון על היד ובין העיניים. רק בתום 'מסע ארוך' הוא שב אל הדיבור הא-להי במקורו, ומצווה על הבכורות. הציווי ארוך בהרבה מן המקור, ואף שונה ממנו במידה רבה: "וְהָיָה כִּי יְבִאֲךָ ה' אֶל אֶרֶץ הַכְּנַעֲנִי כַּאֲשֶׁר נִשְׁבַּע לְךָ וְלַאֲבֹתֶיךָ וּנְתָנָהּ לָךְ: וְהַעֲבַרְתָּ כָל פֶּטֶר רֶחֶם לַה' וְכָל פֶּטֶר שֶׁגֶר בְּהֵמָה אֲשֶׁר יִהְיֶה לְךָ הַזְּכָרִים לַה': וְכָל פֶּטֶר חֲמֹר תִּפְדֶּה בְשֶׂה וְאִם לֹא תִפְדֶּה וַעֲרַפְתּוֹ וְכֹל בְּכוֹר אָדָם בְּבָנֶיךָ תִּפְדֶּה: וְהָיָה כִּי יִשְׁאָלְךָ בִנְךָ מָחָר לֵאמֹר מַה זֹּאת וְאָמַרְתָּ אֵלָיו בְּחֹזֶק יָד הוֹצִיאָנוּ ה' מִמִּצְרַיִם מִבֵּית עֲבָדִים: וַיְהִי כִּי הִקְשָׁה פַרְעֹה לְשַׁלְּחֵנוּ וַיַּהֲרֹג ה' כָּל בְּכוֹר בְּאֶרֶץ מִצְרַיִם מִבְּכֹר אָדָם וְעַד בְּכוֹר בְּהֵמָה עַל כֵּן אֲנִי זֹבֵחַ לַה' כָּל פֶּטֶר רֶחֶם הַזְּכָרִים וְכָל בְּכוֹר בָּנַי אֶפְדֶּה: וְהָיָה לְאוֹת עַל יָדְכָה וּלְטוֹטָפֹת בֵּין עֵינֶיךָ כִּי בְּחֹזֶק יָד הוֹצִיאָנוּ ה' מִמִּצְרָיִם" (שמות י"ג, י"ב-ט"ז). ה' מדבר על קידוש בכורות שאינו תלוי בדבר, משה מדבר על קידוש בכורות לאחר הכניסה אל הארץ, ואף מוסיף בו טעם והיגיון. ה' מדבר על קידוש, ואילו משה מדבר על העברה ופדיון. ה' מדבר על בכור באדם ובבהמה, ומשה מבחין בין בהמה טהורה לבין חמור. כה גדול הוא הפער בין דיבור ה' אל משה לבין הציווי המושמע אל העם. מה משוקע בו? פער זה הוא דוגמה לתחום המהווה את אחד הצירים המרתקים, היפים והעמוקים במקרא. בכל מקום שכתוב שה' מצווה, ולצד הדיבור מופיע תיאור של מימוש הצו או מסירתו על ידי נביא - קיים ביניהם פער מהותי, משמעותי. כשאין פער, אין למקרא צורך לחזור ולתאר את הסיפור כפי שהיה. די לומר את הציווי, ולאחריו - "ויעש כן" או "ויאמר כן אל העם". חזרה פירושה הזמנה להקשבה, וכשבאים להקשיב מגלים פערים שלא יאומנו.**

   **ובחזרה למצוות בכורות -** מה בין הבכור עליו מצווה א-להים לבין הבכור בתפישת משה? א-להים מצווה לקדש בכור כמות שהוא, בשל היותו ראשית, וכמי שמשויך אל ה'. אביו של הבכור אינו מהווה נושא, אחיו אינם נזכרים, וגבול לא מוצב למידת שיוכו אל הקודש. והנה בא משה ומייצר לו הקשרים: בדבריו הוא פונה אל בעליה של הבהמה, אל האב הפודה את בנו, וגם הבהמה, אמו של הוולד נוטלת חלק בסיפור; תחת הקידוש המהותני, הוא מדבר על מעבר מרשות לרשות או על פדיון, המשיב את הבכור אל חיק המציאות; בניגוד להתמקדות הראשונה בבכור כשלעצמו, בדברי משה הוא משויך אל כלל הבנים: "וְכֹל בְּכוֹר אָדָם בְּבָנֶיךָ תִּפְדֶּה". הווה אומר: הבכור הוא חלק **ממשפחה**, אליה הוא שב בפדיונו, והיא המשמשת מושא להתרחשות כולה.

   מבט זה על נאום משה הינו קצה חוט בהבנת ההבדל הקיים בין מילים היוצאות מפי הגבורה, לבין מילים היוצאות מפיו ומליבו של משה. הראשונות מגלמות מבט גבוה, ממרומים, ואל האחרונות מצורפת נקודת מבט אנושית, המזמנת בעצם קיומה את התורה אל מחוזות החיים. פער זה, מגלם את הפער שיהיה קיים לימים בין תורה שבכתב לבין תורה שבעל פה. ציווי א-לוהי בו אמירה גבוהה, ראשונית, עדיין נטולת הקשר, שאין בכוחה כשלעצמה ליצור ולחולל דבר בחיים. לצד זאת, ה' מפנה מקום לאדם, או לימים - לחכמי תורה שבעל פה שירקמו את רקמת המציאות, גם ייטלו אחריות עליה, כמי שמממשת בכלי המציאות את האמירה הא-לוהית הגולמית.

   **עיון בפסוקים הקודמים לפרשייה זו מלמד שהתייצבות משה בעמדה זו כעת, תוך כדי חנייתם בסוכות היא חדשה. בואה לאוויר העולם התאפשר כתוצאה מן החירות הפנימית בה היה נתון, והיא שאיפשרה לו את העיבוד לאמירה הא-לוהית הגבוהה בתהליך פנימי בעולמו.**  [↑](#footnote-ref-9)
10. מעניין הוא הפער בין ספר שמות שבו התיאור הוא של נסיעת העם לסוכות, ללא שיוך אל הקב"ה, לבין התיאור בספר ויקרא המצביע על הקב"ה כמי שהושיב אותם במצרים. אי השיוך בספר שמות מצביע על הממד האנושי המועצם בהתרחשות זו. לעומת זאת - השיוך בספר ויקרא הוא ביטוי נאמן לנקודת המבט המייחדת את הספר. ראה על כך במאמרי "בפתחו של ספר ויקרא" - בית המדרש הווירטואלי (V.B.M) שליד ישיבת הר עציון. [↑](#footnote-ref-10)
11. **בפסוק מתוארת תחילה ההוראה על הישיבה, ורק לאחר מכן הקשר היציאה ממצרים. הסיבה: הנושא הוא חג הסוכות, וממילא הציווי על הישיבה הוא הנושא. היציאה באה כהקשר לישיבה הראשונה בסוכה. במובן מהותי יותר - נקודת המוצא היא הישיבה בסוכה, ומנקודת תצפית זו מתוארת היציאה ממצרים בהתאמה למשמעות הישיבה בסוכה המייצרת פרספקטיבה לאירועים שקדמו לה.**  [↑](#footnote-ref-11)
12. ביטוי נאה לפער שבין שני החגים: ר' יהודה הנשיא עורך את משניות מסכת פסחים במבנה כרונולוגי (ראשיתה ב'ערבי פסחים' וסופה בתיאור כרונולוגי של ליל הסדר). מבנה זה תואם לפרשייה בשמות י"ב, המתארת את המצוות בימים אלו - שלב אחרי שלב. חג הסוכות לעומתו מזמין לעמדה פנימית, ובמובן זה גם הפסוקים וגם המשנה ערוכים במבנה מושגי, רעיוני ולא כרונולוגי. [↑](#footnote-ref-12)
13. העמעום הוא כפול: לא מפורשת הידיעה שהיו במקום זה סוכות, ויותר מכך - התיאור הוא "וַיִּסְעוּ בְנֵי יִשְׂרָאֵל מֵרַעְמְסֵס סֻכֹּתָה" ללא תיאורה של חנייה מפורשת. לשם השוואה - במקום החנייה העוקבת באיתם מתוארת חנייתם: "וַיִּסְע֖וּ מִסֻּכֹּ֑ת וַיַּחֲנ֣וּ בְאֵתָ֔ם בִּקְצֵ֖ה הַמִּדְבָּֽר" (שם י"ג, כ). [↑](#footnote-ref-13)
14. הבחירה במאמר זה הייתה שלא להתמקד במקומה של השכינה בסוכה. מקומה הוא מרכזי ומשמעותי בדברי החכמים בתורה שבעל פה, אך רק לאחר לימוד מעמיק בדבריהם, ניתן לחזור אל המקרא ולגלות עד כמה היא מרכזית בתורה שבכתב. בהערה קצרה נעיר: נוכחותה של השכינה בחג זה, נגזרת מן העמדה הפנימית בה נתון האדם השוהה במרחב המוגן שבסוכה. מעין ההתרחשות האנושית העמוקה המתחוללת בין איש לאישה, שאם זכו - השכינה ביניהם, כך מייצרת הסוכה התרחשות עומק המזמנת אליה את השכינה. [↑](#footnote-ref-14)
15. בשולי מבוא זה, נאמר דבר על העמדות הקושרות את הסוכה אל ענני הכבוד. "ר' עקיבא אומר ממה שהקפתי אותם בענני כבוד המד"א (שמות יג) 'וה' הולך לפניהם יומם לא ימיש עמוד הענן יומם', את יודע מה אני עושה להם בסוף בעקב, הה"ד (ישעיה ד) 'וסוכה תהיה לצל יומם'... (שיר השירים רבה פרשה א). במדרש זה משייך ר' עקיבא את הסוכה אל ענני הכבוד, המתוארים בפסוקים הבאים: "וַיִּסְעוּ מִסֻּכֹּת וַיַּחֲנוּ בְאֵתָם בִּקְצֵה הַמִּדְבָּר: וַה' הֹלֵךְ לִפְנֵיהֶם יוֹמָם בְּעַמּוּד עָנָן לַנְחֹתָם הַדֶּרֶךְ וְלַיְלָה בְּעַמּוּד אֵשׁ לְהָאִיר לָהֶם לָלֶכֶת יוֹמָם וָלָיְלָה: לֹא יָמִישׁ עַמּוּד הֶעָנָן יוֹמָם וְעַמּוּד הָאֵשׁ לָיְלָה לִפְנֵי הָעָם" (שמות י"ג, כ - כב). פסוקים אלו מתארים את הנסיעה ממקום חנייתם בסוכות, ומהם עולה שעם יציאתם מסוכות החלו עמוד הענן ועמוד האש ללוות אותם בדרכם במדבר. כאמור, תיאור זה מהווה מקור במדרש למצוות הסוכה. ניתן להבין את משמעות הדבר לא כניגוד לפשוטו של מקרא, על פיו בחניה בסוכות ישבו בסוכות ממש, אלא כאמירת משמעות הרואה בענני הכבוד המשכיות למרחב המוגן שהיה בחנייה בסוכות, וכמי שמוסיפים הדגשה לממד של חסות השכינה.

    מדרש נוסף נמצא בספרי, ובו מוצגת עמדת ר' אליעזר, חכמים ור' עקיבא. "סוכותה - סוכות ממש היו דכתיב ויעקב נסע סוכתה (בראשית לג יז) דברי רבי אליעזר וחכמים אומרים אין סוכות אלא מקום שנאמר ויסעו מסוכות ויחנו באיתם (במדבר לג ו) מה איתם מקום אף סוכות מקום. רבי עקיבא אומר אין סוכות אלא ענני כבוד שנאמר וברא ה' על מכון הר ציון ועל מקראיה ענן יומם ונוגה אש להבה לילה כי על כל כבוד חופה (ישעיה ד ה)... " (מכילתא דר' ישמעאל פרשה י"ד). ר' אליעזר סבור שבחנייתם בסוכות ישבו ישראל בסוכות ממש, וזהו המקור לחג הסוכות. ר' עקיבא סבור שישיבתם בחנייה הראשונה ב'סוכות' מתפרשת כחנייה בחסותם של ענני הכבוד. שני תנאים אלו רואים בפרשייה חנייתם בסוכות (בשמות י"ב-י"ג) את המקור לחג הסוכות, בהתאמה לדברינו במאמר זה. בשונה מהם, החכמים רואים ב'סוכות' שם מקום בדומה לאיתם, והשאלה המתבקשת היא: האם לדעתם אין בפסוקים אלו מקור לחג הסוכות? ואם כך הוא - לאיזה סוכות התכוון הכתוב באומרו: "כי בסוכות הושבתי את בני ישראל בהוציאי אותם מארץ מצרים"? לשאלה זו אין מענה ברור במדרש זה. יחד עם זאת יש לציין: בכמה מקורות מובאת מחלוקת ר' אליעזר ור' עקיבא האם סוכות ממש היו או ענני כבוד, ודעת חכמים אינה נזכרת כעמדה שלישית **(מכילתא דרבי שמעון בר יוחאי י"ב, לז;** סוכה י"ב, ע"ב [בהיפוך הדעות] ועוד). פרשנות אפשרית בדעת החכמים: לראות את עמדתם כעמדת ר' עקיבא, שענני כבוד היו. כך עולה מן הדרך בה הם מנוסחים במדרש שכל טוב (על שמות פרשת בא פרק יב). עוד נראה שגם במכילתא שהובאה לעיל – אין לחכמים עמדה משל עצמם ביחס למקור לסוכות. בדבריהם הם שואלים על ר' אליעזר הטוען שסוכות ממש הן היו, ומיד לאחר מכן נאמרת דעת ר' עקיבא - כמשלים וכמפרש את דברי החכמים. [↑](#footnote-ref-15)